Avainsanat

Tiivistelmä



Avainsanat

1. Kilpailu — Kartellit tai muut yhteisjärjestelyt — Vaikutus jäsenvaltioiden väliseen kauppaan — Arviointiperusteet — (EY:n perustamissopimuksen 85 artiklan 1 kohta (josta on tullut EY 81 artiklan 1 kohta))

2. Kilpailu — Kartellit tai muut yhteisjärjestelyt — Vaikutus jäsenvaltioiden väliseen kauppaan — Sopimus, joka kattaa ainoastaan yhden jäsenvaltion markkinat — Sopimus, jolla järjestetään yhteinen suojautuminen ulkomaiselta kilpailulta — (EY:n perustamissopimuksen 85 artiklan 1 kohta (josta on tullut EY 81 artiklan 1 kohta))

3. Muutoksenhaku — Yhteisöjen tuomioistuimen toimivalta — Kilpailunvastaisen toiminnan vakavuuden sellaisen arvioinnin valvonta, jota komissio harjoittaa vahvistaakseen sakon määrän — Ei kuulu yhteisöjen tuomioistuimen toimivaltaan — Valvonta rajoittuu sen tarkistamiseen, miten ensimmäisen oikeusasteen tuomioistuin on ottanut huomioon rikkomisen vakavuuden arvioinnin kannalta olennaiset tekijät ja kaikki määrättyä sakkoa vastaan esitetyt tekijät — (EY:n perustamissopimuksen 85 artiklan 1 kohta (josta on tullut EY 81 artikla); yhteisöjen tuomioistuimen perussäännön 51 artikla; neuvoston asetuksen N:o 17 15 artikla)

4. Muutoksenhaku — Yhteisöjen tuomioistuimen toimivalta — Kohtuullisuussyihin perustuva uudelleenarviointi, jonka kohteena ovat ensimmäisen oikeusasteen tuomioistuimen päätelmät siitä, miten suuria sakkoja yrityksille on määrättävä — Uudelleenarviointi ei ole mahdollinen — (yhteisöjen tuomioistuimen perussäännön 51 artikla)

Tiivistelmä

1. Jotta yritysten välinen sopimus voisi vaikuttaa jäsenvaltioiden väliseen kauppaan, on oltava nähtävissä riittävällä todennäköisyydellä ja objektiivisten oikeudellisten tai tosiasiallisten seikkojen perusteella, että se voi vaikuttaa välillisesti tai välittömästi, tosiasiallisesti tai mahdollisesti jäsenvaltioiden väliseen kauppaan tavalla, joka voisi haitata jäsenvaltioiden välisten yhtenäismarkkinoiden tavoitteiden toteuttamista. Näin ollen vaikutus jäsenvaltioiden väliseen kauppaan johtuu yleensä useista tekijöistä yhdessä, jotka erikseen eivät välttämättä olisi ratkaisevia.

(ks. 27 kohta)

2. Se seikka, että kartellin tarkoituksena on myydä tuotteita ainoastaan yhdessä jäsenvaltiossa, ei riitä sulkemaan pois sitä mahdollisuutta, että sopimus vaikuttaa jäsenvaltioiden väliseen kauppaan. Jos tuonti kyseisille markkinoille on mahdollista, kansallisen hintasopimuksen tehneet osapuolet voivat säilyttää markkinaosuutensa ainoastaan suojautumalla ulkomaiselta kilpailulta.

(ks. 28 kohta)

3. Komission päätöksestä, jolla määrätään sakkoa kilpailusääntöjen rikkomisen vuoksi, nostetun kumoamiskanteen yhteydessä pelkästään ensimmäisen oikeusasteen tuomioistuimella on toimivalta valvoa sitä, miten komissio on yksittäistapauksessa arvioinut lainvastaisen toiminnan vakavuuden. Muutoksenhaun yhteydessä yhteisöjen tuomioistuin valvoo ensinnäkin sitä, onko ensimmäisen oikeusasteen tuomioistuin ottanut oikeudellisesti asianmukaisella tavalla huomioon kaikki ne tekijät, jotka ovat olennaisia arvioitaessa sitä, miten vakavana tiettyä menettelytapaa on pidettävä perustamissopimuksen 85 artiklan (josta on tullut EY 81 artikla) ja asetuksen N:o 17 15 artiklan valossa, ja toiseksi yhteisöjen tuomioistuin tutkii, onko ensimmäisen oikeusasteen tuomioistuin käsitellyt oikeudellisesti riittävällä tavalla kaikkia kantajan esittämiä väitteitä, joilla pyritään sakon poistamiseen tai pienentämiseen.

(ks. 47 kohta)

4. Sen jälkeen kun ensimmäisen oikeusasteen tuomioistuin on ratkaissut täyden tuomiovaltansa perusteella yhteisön oikeuden rikkomisesta yrityksille määrättyjen sakkojen suuruuden, yhteisöjen tuomioistuimen asiana ei ole korvata kohtuullisuussyistä ensimmäisen oikeusasteen tuomioistuimen harkintaa omallaan, kun se käsittelee oikeuskysymyksiä valituksen yhteydessä.

(ks. 48 kohta)